b"\n_START_ARTICLE_\nCentennial Olympic Stadium\n_START_SECTION_\nConstrucci\xc3\xb3\n_START_PARAGRAPH_\nLa construcci\xc3\xb3 de l'estadi va iniciar-se l'any 1993, tres anys despr\xc3\xa9s de ser concedida a la ciutat d'Atlanta l'organitzaci\xc3\xb3 dels Jocs Ol\xc3\xadmpics de 1996, mitjan\xc3\xa7ant la donaci\xc3\xb3 d'importants sumes de diners per part de mans privades. L'estadi fou ignaugurat el 19 de juliol de 1996 per la realitzaci\xc3\xb3 de la Cerim\xc3\xb2nia d'obertura dels Jocs Ol\xc3\xadmpics, sent utilitzat a m\xc3\xa9s per a les proves d'atletisme i la Cerim\xc3\xb2nia de clausura. Posteriorment l'estadi tamb\xc3\xa9 fou utilitzat durant la realitzaci\xc3\xb3 dels Jocs Paral\xc3\xadmpics d'estiu de 1996 celebrats a la mateixa ciutat._NEWLINE_Durant la setmana de durada del programa d'atletisme en els Jocs Ol\xc3\xadmpics, l'estadi vei\xc3\xa9 com el canadenc Donovan Bailey va guanyar els 100 m establint un nou r\xc3\xa8cord del m\xc3\xb3n (9,84 s). Michael Johnson aconsegu\xc3\xad guanyar la medalla d'or en els 200 i 400 m, un fet que tamb\xc3\xa9 aconsegu\xc3\xad la francesa Marie-Jos\xc3\xa9 Perec. Aix\xc3\xad mateix Carl Lewis va guanyar el seu quart t\xc3\xadtol ol\xc3\xadmpic en la prova de salt de llargada, esdevenint el segon atleta, despr\xc3\xa9s del llan\xc3\xa7ador de disc nord-americ\xc3\xa0 Al Oerter, en aconseguir guanyar el mateix esdeveniment en quatre Jocs consecutius.\n_START_SECTION_\nDemolici\xc3\xb3\n_START_PARAGRAPH_\nDespr\xc3\xa9s de la cerim\xc3\xb2nia de cloenda dels Jocs Paral\xc3\xadmpics d'estiu de 1996 l'estadi va ser oficialment cedit a l'equip de beisbol Atlanta Braves, propietat de Ted Turner. Turner, que havia accedit a pagar aproximadament 170 milions de d\xc3\xb2lars dels 207 milions que cost\xc3\xa0 l'estadi, decid\xc3\xad reconvertir l'estadi atl\xc3\xa8tic en un estadi de beisbol per al seu equip. En aquell moments es consider\xc3\xa0 que la ciutat d'Atlanta no podia mantenir un estadi amb una capacitat tan gran, ja que quatre anys abans s'havia ignaugurat el Georgia Dome amb una capacitat per a 71.000 espectadors._NEWLINE_El gol sud-oest de l'estadi va ser reconstru\xc3\xaft i configurat per a donar cabuda al beisbol i, per tant, es millor\xc3\xa0 tamb\xc3\xa9 la visi\xc3\xb3 dels seients. La pista d'atletisme fou eliminada i es va enderrocar el gol nord de l'estadi, deixant la seva capacitat actual en 49.000 seients, passant a denominar-se Turner Field."